《谢赵宪逼使惠建茶》
宋代·陈埙

贡余自合到侯王，谁遗甘芳入苋肠。
野客惊看龙凤銙，家人学试蟹鱼汤。
题来谏议三封印，分到尚书八饼纲。
尽洒从前腥腐气，时时浇取简编香。

作者简介：（1197—1241）宋庆元鄞县人，字和仲。史弥远甥。宁宗嘉定十年进士。尝师事杨简。理宗即位，累迁太常博士。议政与弥远不合，出通判嘉兴府。弥远卒，召为枢密院编修官，首论天下安危在宰相，而历来所任多不得人。旋被宦官陈洵益嗾御史劾之，出知常州，改衢州。迁浙西提点刑狱。以吏部侍郎召为国子司业，复以言事罢去。